
Uznesenie Okresný súd Poprad, vo veci starostlivosti súdu o mal. dieťa: A. B., nar. X.X.XXXX, bytom ako matka, dieťa rodičov matky: A. C., nar. XX.X.XXXX, trvale bytom obec D., E. F. G. X, D., a otca: neb. F. B., nar. XX.X.XXXX, zomr. XX.X.XXXX, v konaní začatom na návrh Úradu práce, sociálnych vecí a rodiny Poprad, so sídlom Hraničná 667/13, Poprad, o nariadenie neodkladného opatrenia, takto rozhodol: Nariaďuje toto neodkladné opatrenie: I. Súd v zmysle § 37 ods. 3 písm. a) zákona č. 36/2005 Z. z. o rodine v znení neskorších predpisov u k l a d á výchovné opatrenie u mal. A. B., nar. X.X.XXXX na zabezpečenie odbornej diagnostiky pobytom v zariadení, ktoré vykonáva odbornú diagnostiku, a ktorého u m i e s t ň u j e do Diagnostického centra Záhorská Bystrica, H. X, I. A., a to najdlhšie na dobu 3 mesiacov. II. Žiaden z účastníkov n e m á nárok na náhradu trov konania. odôvodnenie: 1. Navrhovateľ ÚPSVaR Poprad podal dňa 21.3.2025 na tunajší súd návrh na nariadenie neodkladného opatrenia v zmysle § 367 ods. 1 zák. č. 161/2015 Z. z. Civilného mimosporového poriadku (ďalej len „CMP“), s poukazom na § 37 ods. 3 písm. a) zákona č. 36/2005 Z. z. o rodine (ďalej len „ZoR“) v zmysle ktorého žiadal, aby súd umiestnil mal. dieťa do zariadenia na zabezpečenie odbornej diagnostiky najdlhšie na 3 mesiace. Svoj návrh odôvodnil tým, že mal. A. pochádza z partnerského vzťahu matky a jej druha F. B., ktorý zomrel dňa XX.X.XXXX. Okrem mal. A. má matka ešte 6 detí - F. (2006), J. (2007), F. (2008), H. (2012), K. (2014) a L. (2019), disponuje s finančnými prostriedkami vo výške 481,58 eur mesačne, ktoré pozostávajú z náhradného výživného a prídavkov na deti, pričom rodinné prídavky sú pretransformované na obec D. z dôvodu záškoláctva mal. detí. Matka s deťmi býva v skromnom murovanom dome, ktorého nie je vlastníčkou na ulici M. XXX N. D., kde majú k dispozícií 1 izbu, elektriku avšak nie vodu, vykurujú si pieckou na drevo, na ktorej matka aj varí. Navrhovateľ ďalej poukázal, že s rodinou pracujú už od roku 2018 z dôvodu záškoláctva a zanedbávania starostlivosti o maloleté deti zo strany matky. Maloleté deti boli umiestnené v CDR Poprad v období od 10.2.2022 do 11.8.2022, na základe uznesenia výchovného opatrenia Okresného súdu Poprad č.k. 10P/14/2022-21. Ďalej uviedol, že bol prizvaný k prípadu až v roku 2020, kedy na OSPOaSK bolo doručené OR PZ Poprad - obvodné oddelenie PZ Hranovnica oznámenie o spáchaní priestupku mal. osobou. Mal. A. mal ukradnúť 1ks drevenej laty z oplotenia, svojím konaním spôsobil škodu vo výške 1,80 eur. Následne dňa 3.3.2023 bolo na OSPOaSK doručené OR PZ Poprad - obvodné oddelenie PZ Hranovnica uznesenie ČVS:ORP-300/ HR-PP-2023 vo veci podozrenia z prečinu krádeže, ktorým bolo trestné stíhanie odložené, z dôvodu neprípustnosti kvôli veku. Mal. A. mal ukradnúť 1ks dosky v hodnote 7 eur. Dňa 12.7.2023 na OSPOaSK bolo opätovne doručené OR PZ Poprad - obvodné oddelenie PZ Hranovnica oznámenie o spáchaní priestupku mal. osobou. Mal. A. ukradol žiakovi zo 4.C pero modrej farby v hodnote 1,50 eur. Dňa 21.7.2023 sa konal výsluch mal. A. na ORPZ Poprad OPPZ Hranovnica vo veci podozrenia z trestného činu porušovanie domovej slobody a trestného činu krádeže. Skutok sa mal stať v apríli 2023. Dňa
2.11.2023 sa konal opäť výsluch mal. A. v trestnej veci z apríla 2023, pričom vec je stále v riešení OR PZ Poprad. Dňa 2.4.2024 bol v rámci opatrení SPODaSK v prospech maloletých detí do spolupráce s rodinou prizvaný aj akreditovaný subjekt Familiam o.z., k poskytovaniu odbornej pomoci zameranej na zabezpečenie vykonávania odborných metód práce na prispôsobenie sa novej situácie v prirodzenom rodinnom prostredí. V záverečnej správe zo dňa 30.11.2024 popisuje Familiam o.z. priebeh spolupráce: „Rodinu sme navštevovali pravidelne. Na začiatku našich stretnutí matka na všetky naše podnety reagovala tým, že nemá s výchovou svojich detí žiaden problém. Tvrdila, že deti chodia pravidelne do školy počas prázdninového obdobia sa nevyskytli závažné výchovné problémy. Ako sme už uviedli v priebežných správach, zanedbávanie povinnej školskej dochádzky a nevhodné správanie maloletého H.. Učiteľ M. J. v rozhovore s nami vyjadril spokojnosť s maloletým A., ktorý pravidelne dodržiaval povinnú školskú dochádzku a dobre sa správal počas posledného ročníka základnej školy. Rozdielnosť v správaní maloletého A. a H. vnímame v rozdielnosti pováh maloletých. Negatívny vplyv na výchovný proces má stará matka, ktorá svoj konflikt s matkou maloletých prenáša na maloleté deti. Matka pri posledných našich návštevách pôsobila depresívne, vyjadrila, že je bezmocná a nevie ako dosiahnuť zmenu v správaní maloletého H.. Nadobudli sme dojem, že potrebuje odbornú psychologickú pomoc. Oznámenie o začatí trestného konania značne ovplyvňuje jej psychický stav.“ Ďalej na základe správy zo školy konštatoval, že mal. A. navštevuje v školskom roku 2024/2025 7.A triedu, pričom má vymeškaných 359 vyučovacích hodín, z toho je 182 neospravedlnených vyučovacích hodín a 164 vyučovacích hodín ospravedlnených, školu navštevuje sporadicky, je tichej povahy, neprejavuje záujem o vyučovanie, nemá tašku a tým pádom nemá ani žiadne pomôcky na vyučovanie, neprospieva z predmetov Matematika, Anglický jazyk a Slovenský jazyk. Z predmetov Fyzika, Biológia, Geografia, Technika, Dejepis je slabo prospievajúci aa nemá zaplatené žiadne poplatky. Matka je o problémoch žiaka s dochádzkou a prospechom informovaná na čo boli vykonané samostatné pohovory s matkou a sociálnou pedagogičkou za prítomnosti triednej učiteľky, avšak k náprave nedošlo. Taktiež uviedol, že zo správy obce Hranovnica vyplýva, že mal. A. podľa potvrdenia matky nebol od januára 2025 vôbec v škole, nechce chodiť do školy. Napriek snahe niekoľkých zainteresovaných subjektov z obce Hranovnica (ÚPSVaR - OSPODaSK, Obec Hranovnica - TSP, zdravotná asistentka, CDR DRaK o.z., Familiam o.z.) mal. A. nemá záujem pravidelne si plniť školskú dochádzku, pričom počas šetrenia rodinného prostredia dňa 3.2.2025 matka sama požiadala o pomoc pri umiestnení mal. A. v zariadení, pretože nezvláda ich výchovu. 2. K návrhu na nariadenie neodkladného opatrenia navrhovateľ doložil rodný list mal. dieťaťa, správu zo základnej školy v Hranovnici, zápisnice o výsluchu a kladnú odpoveď na žiadosť o umiestnenie. 3. Podľa § 367 ods. 1 CMP neodkladným opatrením môže súd nariadiť, aby ten, kto maloletého má pri sebe, maloletého odovzdal do starostlivosti toho, koho označí súd alebo do striedavej osobnej starostlivosti. 4. Podľa § 367 ods. 2 CMP o návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 5. Podľa § 367 ods. 3 CMP uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 6. Podľa § 37 ods. 3 písm. a) ZoR ak je to potrebné v záujme maloletého dieťaťa a ak výchovné opatrenia uvedené v odseku 2 neviedli k náprave, súd dočasne odníme maloleté dieťa z osobnej starostlivosti rodičov aj proti ich vôli, osôb, ktorým bolo maloleté dieťa zverené do náhradnej starostlivosti podľa § 45 alebo § 48, budúcich osvojiteľov, ktorým bolo maloleté dieťa zverené do starostlivosti podľa § 103, osvojiteľov alebo poručníka, ktorý sa o maloleté dieťa osobne stará, a nariadi maloletému dieťaťu na účely zabezpečenia odbornej diagnostiky pobyt v zariadení, ktoré vykonáva odbornú diagnostiku, najdlhšie na šesť mesiacov. 7. Rozhodnutie o neodkladnom opatrení je rozhodnutím dočasnej povahy predpokladajúcim aspoň osvedčenie danosti práva alebo osvedčenie ohrozenia tohto práva, ktoré neprejudikuje práva a povinnosti účastníkov, a preto nemôže nahrádzať konečné rozhodnutie vo veci samej a poskytnúť účastníkom definitívnu ochranu. Pre potrebu dočasnej úpravy účastníkov sa rozumie stav vzťahov účastníkov, ktorý neznesie odklad. Účelom inštitútu neodkladného opatrenia nie je podrobné dokazovanie v predmetnej veci ale len rozhodnutie o dočasnom zverení do starostlivosti osoby, ak
okolnosti prípadu odôvodňujú záver, že túto otázku je potrebné akútne riešiť, najmä z dôvodu ohrozenia života dieťaťa, zdravia, výchovy dieťaťa, či jeho zdravotnej starostlivosti a podobne. 8. Súd preskúmal návrh podaný navrhovateľom z hľadiska sledovania najlepšieho záujmu mal. dieťaťa i v nadväznosti na naliehavosť situácie majúcej dopad na priaznivý vývoj mal. dieťaťa tak, ako ju v návrhu zistil navrhovateľ a dospel k jednoznačnému záveru, že návrhu je potrebné vyhovieť. V prvom rade súd poukazuje na to, že aj napriek všetkým opatreniam ÚPSVaR Poprad a snahe niekoľkých zainteresovaných subjektov (obec Hranovnica - TSP, zdravotná asistentka, CDR DRaK o.z., a Familiam o.z.) mal. A. nemá záujem pravidelne si plniť školskú dochádzku, teda prijatými opatreniami nedošlo k pozitívnej zmene a svoje správanie nepovažuje za nevhodné, teda z uvedeného vyplýva, že nápravu iným spôsobom ako pobytom v diagnostickom centre nie je možné učiniť, pričom pri poslednom šetrení rodinného prostredia dňa 3.2.2025 sama matka požiadala o pomoc pri umiestnení mal. A. v zariadení, nakoľko nezvláda jeho výchovu. Mal. A. od januára 2025 nechodí do školy, v školskom roku 2024/2025 má vymeškaných 359 vyučovacích hodín, z toho je 182 neospravedlnených vyučovacích hodín a 164 vyučovacích hodín ospravedlnených, školu predtým taktiež navštevoval len sporadicky, neprejavoval záujem o vyučovanie, nemal ani žiadne pomôcky na vyučovanie, celkovo neprospieval z predmetov, avšak matka problémy neriešila, a preto aj vzhľadom na vyššie uvedené skutočnosti a žiadosť matky mal súd preukázanú potrebu nariadiť maloletému dieťaťu na účely zabezpečenia odbornej diagnostiky pobyt v zariadení, ktoré vykonáva odbornú diagnostiku, a preto podanému návrhu na vydanie neodkladného opatrenia v zmysle § 367 ods. 1 CMP vyhovel a uložil výchovné opatrenie, a to dočasným umiestnením - najdlhšie na 3 mesiace mal. A. do Diagnostického centra Záhorská Bystrica, H. X, I. A.. 9. O trovách konania rozhodol podľa § 52 CMP. Poučenie: Proti uzneseniu je prípustné odvolanie, ktoré možno podať do 15 dní od doručenia uznesenia prostredníctvom tunajšieho súdu na Krajský súd v Prešove. V odvolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh). Toto uznesenie je vykonateľné dňom jeho vyhotovenia.

